Europos Parlamento Pirmininkés Robertos Metsolos sveikinimo kalba, 2022 m. sausio 18 d. 
(Maltieciy k.) 

Europos Parlamento nariai, 

kolegos, 


europiečiai. 


Nuolankiai priimu garbę eiti šias man patikėtas pareigas. Pažadu visomis jėgomis dirbti šiam 
parlamentui ir visiems Europos piliečiams. 


(Italų k.) 

Pirmas dalykas, kurį noriu padaryti būdama Pirmininke, yra tęsti Davido Sassoli darbus. 
Davidas kovojo už Europą, už mus ir už šį parlamentą. 

Jis tikėjo Europos galia nutiesti naują kelią šiame pasaulyje. Ačiū, Davidai. 

(Anglų k.) 

Pirmininko Davido Sassoli atminimą gerbsiu visada kovodama už Europą. Už mūsų bendras 
demokratijos vertybes, orumą, teisingumą, solidarumą, lygybę, teisinę valstybę ir pagrindines 
teises. 

Už vilties politiką ir Europos Sąjungos pažadą. 

Noriu, kad Žmonės atgautų tikėjimą ir susižavėjimą mūsų projektu. Tikėjimą, kad savo bendrai 
erdvei suteiktumėm daugiau saugumo, sąžiningumo, daugiau teisingumo ir lygybės. 


Brangūs europiečiai, 


Ateinančiais metais Europos žmonės tikėsis, kad mūsų institucija bus lyderė ir rodys kelią. Kiti 
toliau bandys mūsų demokratijos vertybių ir Europos principų ribas. 


Turime pasipriešinti prieš ES nukreiptam naratyvui, kuris įsigali taip lengvai ir greitai. 
Dezinformacija ir klaidinga informacija, toliau plintanti per pandemiją, kursto nevaržomą 
ciniškumą ir pigius sprendimus, kylančius iš nacionalizmo, autoritarizmo, protekcionizmo ir 
izoliacionizmo. Jie — apgaulinga iliuzija, negarantuojanti jokio sprendimo. 

Europa — visiška to priešybė. Europa — tai visi mes, palaikantys vieni kitus. Ji suartina mūsų 
žmones. Tai visi mes, ginantys principus, paveldėtus iš ją kūrusių moterų ir vyrų, kurie iš karo 
ir Holokausto pelenų atvedė mus į taiką, viltį ir klestėjimą. 


Gerbiamieji nariai, 


Mūsų parlamentas yra svarbus: 


— jis svarbus puolamiems mūsų teisėjams, pirmose kovos linijose plušantiems medikams, 
kiekvienai už savo teises ES tebekovojančiai moteriai, pažeidžiamiems, engiamiems ir 
išnaudojamiems; 


— jis svarbus bėgantiesiems nuo gaivalinių nelaimių, per teroro išpuolius žuvusiųjų 
artimiesiems, mūsų ginkluotosioms pajėgoms ir teisėsaugai, tarnaujantiesiems sunkiomis 
sąlygomis, ieškantiesiems apsaugos, ūkininkams, NVO ir verslininkams; 


— jis svarbus mūsų LGBTI bendruomenėms, tiems, kurie diskriminuojami dėl religijos, odos 
spalvos ar lytinės tapatybės. Visiems, tikintiems Europos pažadu. 


Šis parlamentas yra svarbus. Ir kai žmonės tikėsis, kad ginsime savo vertybes, jie ras sau 
sąjungininką. 


Brangūs kolegos, 


Mano karta nemato nei senos, nei naujos Europos. Esame pirmoji „Erasmus“ karta ir 
paskutinė Valensos ir Havelo karta. Mes suprantame, kad lygios galimybės nereiškia visų 
suvienodinimo. Mes džiaugiamės įvairove Europoje, nes žinome, kad ji — mūsų stiprybė. Ji 
daro mus unikalius, daro mus europiečiais. 


Jei norime, kad žmonės pasitikėtų Europa, turime ištrūkti iš Strasbūro ir Briuselio burbulo ir jo 
idealus bei sprendimus perduoti Europai ir žmonėms Europos miestuose bei kaimuose. 


(Prancūzų k.) 


„Kiekvienas mūsų planetoje pasijustų geriau, jei būtų išgirstas stiprus Europos balsas“, - sakė 
Prezidentas Valėry Giscard d'Estaing, savo kalba 2002 m. pradėdamas Konventą dėl Europos 
ateities. 


(Anglų k.) 


Jau tada buvo raginama sustiprinti Europą. Turime remti Konferenciją dėl Europos ateities, 
kad ji pasiektų konkrečių rezultatų. Ypač turime įsiklausyti į mūsų jaunimą šiais jam skirtais 
metais. 


Brangūs europiečiai, 


Klimato kaita siaubia mūsų žemyną ir mūsų pasaulį. Šios problemos nebegalima palikti spręsti 
kitai kartai. Jei tikite mokslu, o šis parlamentas juo tiki, kyla klausimas ne „jeigu“, bet „kada“. 


Europos žaliasis kursas ir pažadas tapti pirmu anglies dvideginio neišskiriančiu žemynu - štai 
teisingas atsakymas. Tai ne tik būtina ir neatidėliotina. Tai ir galimybė Europai tapti lydere ir 
atrasti save iš naujo, užtikrinti augimą, tvarumą ir klestėjimą, tuo tarpu mažinant išmetalų 
kiekį. 


Turime įtikinti likusį pasaulį, kad kova su klimato kaita yra bendra lemtis. 


Nes rytoj bus per vélu. 
Turime toliau rodyti, kad negalima aplinkos atsieti nuo ekonomikos. 


Įmonėms, nuo startuolių ir MVĮ iki didžiųjų korporacijų visoje Sąjungoje, reikia teisinio 
tikrumo, geresnės prieigos prie finansavimo ir novatoriškumo dvasios bei aplinkos Europoje. 
Joms reikia mažesnio biurokratizmo ir daugiau galimybių rizikuoti, kad Europa vėl susigrąžintų 
konkurencinį pranašumą. Ekonomikos gaivinimo ir atsparumo fondas padės vėl pradėti 
investuoti po pandemijos. 


Kaip ir žalioji pertvarka, skaitmeninimas kuria galimybes. Turime būti šių permainų lyderiai ir 
jas valdyti. Ir mes tai darysime. 


Mūsų atviros ekonomikos ir atviros visuomenės kelias yra pavyzdys, kuriuo didžiuojuosi. Tai 
modelis, kurį reikia remti, kad jis atlaikytų jam tenkantį spaudimą. Tai spaudimas žvelgti į vidų. 
Statyti naujas kliūtis, grąžinti senąsias sienas ir apleisti mūsų bendrą Šengeno erdvę, kurią 
privalome baigti kurti. Turime neleisti diskredituoti mūsų vertybių ir principų. 


Konradas Adenaueris sakė: „Europos vienybė buvo kelių žmonių svajonė. Ji tapo daugelio 
viltimi. O šiandien ji mums visiems yra būtinybė.“ 


Brangūs kolegos, 


Mus supantis pasaulis ne toks draugiškas, kokį jį pažino ankstesnė karta. Nepriimtini išpuoliai 
prieš Ukrainos suverenumą ir teritorinį vientisumą ir pavojinga padėtis Baltarusijoje yra 
ryškiausi to pavyzdžiai. Mūsų kolektyvinis saugumas yra mūsų bendras rūpestis. 


Kad Europos Sąjunga liktų patikima ir darytų įtaką pasaulyje, turime likti principingi. Tai tikroji 
mūsų stiprybė. Autokratams ir despotams vien ES egzistavimas kelia grėsmę. Tarekas 
Osmanas iškalbingai pasakė: „Galiausiai Europa sukūrė gražiausią ir labiausiai rafinuotą 
gyvenimo būdą, kokį tik yra mačiusi žmonija.“ 


(Prancūzų k.) 


Šiemet sukanka 70 metų nuo mūsų įsikūrimo Strasbūre. Šis miestas ir regionas dėl geografinės 
padėties užtikrina valdžių padalijimą ir todėl užtikrina demokratiją. Tai mūsų asamblėją 
paverčia tikra institucija, artima ir prieinama, tarnaujančia piliečiams. Dėl viso to mūsų 
institucija įsikūrusi būtent čia. 


(Anglų k.) 


Europa yra išgyvenusi ir kara, ir gijimo etapą. Šia patirtimi galime pasinaudoti, kad padétume 
įveikti susiskaldymą paskutinėje ES padalytoje šalyje — Kipre. To siekdami turime remtis JT 
planu. ES netaps vientisa tol, kol Kipras liks padalytas. Taip pat turime susigrąžinti prarastą 
pagreitį santykiuose su Vakarų Balkanų šalimis. 


Brangus nariai, 
Kalbėsiu tiesiai: siekiantiesiems sunaikinti Europą sakau — šis parlamentas jums priešinasi. 


Tegul siekiantieji kenkti demokratijai, teisinei valstybei, žodžio laisvei ir pagrindinėms teisėms, 
moterį laikantieji taikiniu ir mūsų LGBTIQ piliečius laikantieji beteisiais, žino, kad Sis 
parlamentas niekada tam nepritars. 


Tie, kurie hibridinėmis atakomis šantažuoja Europą, težino, kad šio parlamento narių 
solidarumas liks nepajudinamas ir joks diktatorius niekada mūsų nesuskaldys. 


Leiskite tarti žodį gedintiesiems Dafnės Karuanos Galicijos ir Jano Kuciako. Šiuos žurnalistus 
nužudė už tai, kad jie dirbo savo darbą. Sakau jums — jūsų kova už tiesą ir teisingumą yra ir 
mūsų kova. Malyje prieš beveik 300 dienų pagrobto Olivier Dubois artimiesiems noriu pasakyti 
— jo kova už laisvę turi tapti mūsų visų kova. 


Draugai, europiečiai, 


Mūsų sukurtas politinis modelis mūsų žemynui užtikrino demokratiją, klestėjimą ir lygybę. 
Tačiau, jei norime Europą pakelti iki būsimoms kartoms pažadėto lygio, turime sukurti kai ką 
tvirtesnio. Tai turi atitikti mūsų laikų dvasią ir paskatinti jaunesnius, skeptiškesnius piliečius 
tikėti Europa. 


Ir būtent mūsų parlamentas turi įgalinti ir būti įvairus. Žinau, kad turėti pirmą šio parlamento 
pirmininkę nuo 1999 m. - svarbus įvykis ir šiapus, ir anapus šių sienų. Tačiau neturime sustoti. 
Ši institucija yra įsipareigojusi užtikrinti didesnę įvairovę, lyčių lygybę, moterų teises, visų 
mūsų teises. Tai reikia vėl patvirtinti. 


Prieš 22 metus Pirmininke tapo Nicole Fontaine. Buvo praėję 20 m. po Simone Veil. Nereikės 
laukti dar dviejų dešimtmečių, kol čia atsistos dar viena moteris. 


Žinau, kad stoviu ant milžinų pečių. Remiuosi į Simone Veil - buvusią Aušvico kalinę Nr. 78651. 
Ji nutraukė šios skaudžios Europos istorijos dalies pančius ir nušvietė mums kelią kaip pirmoji 
Europos Parlamento pirmininkė. Remiuosi į milijonus bevardžių moterų, kurios tiek daug 
iškentėjo ir kovojo už mus, kad turėtume tas galimybes, kurių jos pačios niekada neturėjo. 
Stoviu ant Ashling, Paulinos ir visų kitų moterų, jau šiemet netekusių gyvybės, pečių. Ant visų 
perkeltųjų ir dingusiųjų Europoje pečių. Remiuosi į visus, kas kovojo su totalitarizmu ir nuo jo 
kentėjo bei viską paaukojo dėl Europos. 

Į visus, kurie tikėjo ir tiki iki šiol. 

Jų dėka stovime čia. Dėl jų stovime čia. 


Europa sugrįžo. 


Europa yra ateitis. 


Tegyvuoja Europa! 


